CELEX: 32013D0055
Language: da
Date: 2013-01-22 00:00:00
Title: 2013/55/EU: Rådets gennemførelsesafgørelse af 22. januar 2013 om ændring af gennemførelsesafgørelse 2009/1008/EU om bemyndigelse af Republikken Letland til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem

25.1.2013   
            
            
               DA
            
            
               Den Europæiske Unions Tidende
            
            
               L 22/16
            
         RÅDETS GENNEMFØRELSESAFGØRELSE
   af 22. januar 2013
   om ændring af gennemførelsesafgørelse 2009/1008/EU om bemyndigelse af Republikken Letland til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem
   (2013/55/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved brev registreret i Kommissionens Generalsekretariat den 20. april 2012 anmodede Letland om tilladelse til fortsat at anvende en foranstaltning, der fraviger bestemmelserne i direktiv 2006/112/EF, der regulerer, hvem der er ansvarlig for indbetalingen af moms til skattevæsenet.
            
         
               (2)
            
            
               I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved breve af 30. og 31. juli 2012 de øvrige medlemsstater om Letlands anmodning. Ved brev af 2. august 2012 underrettede Kommissionen Letland om, at den rådede over alle de oplysninger, som den fandt nødvendige for at kunne vurdere anmodningen.
            
         
               (3)
            
            
               Tømmermarkedet i Letland er stadig domineret af små lokale virksomheder og enkeltstående leverandører. Den særlige karakter af tømmermarkedet og de involverede virksomheder har givet anledning til momssvig, som skattemyndighederne har haft svært ved at kontrollere. Med henblik på at bekæmpe denne svig blev der indføjet en særlig bestemmelse i den lettiske momslovgivning, således at afgiftspligten ved transaktioner med tømmer påhviler den afgiftspligtige person, som aftager den afgiftspligtige vare eller ydelse. Bestemmelsen fraviger artikel 193 i direktiv 2006/112/EF, som fastsætter, at merværdiafgiften ved indenlandsk virksomhed sædvanligvis påhviler den afgiftspligtige person, som leverer varer eller ydelser.
            
         
               (4)
            
            
               De retlige og faktuelle forhold, der berettigede anvendelsen af fravigelsesforanstaltningen i henhold til Rådets gennemførelsesafgørelse 2009/1008/EU af 7. december 2009 om bemyndigelse af Republikken Letland til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem (2), har ikke ændret sig og er stadig til stede. På grundlag af de oplysninger, som Letland har indsendt, lader det til, at risikoen for momssvig stadig er høj i denne sektor. Letland bør derfor bemyndiges til at anvende fravigelsesforanstaltningen for endnu en begrænset periode.
            
         
               (5)
            
            
               Hvis Letland beslutter at anmode om endnu en forlængelse af fravigelsesforanstaltningen efter 2015, bør der senest den 31. marts 2015 sammen med anmodningen om forlængelse indgives en rapport om anvendelsen af foranstaltningen til Kommissionen.
            
         
               (6)
            
            
               Fravigelsesforanstaltningen får ingen negative indvirkninger på Unionens egne indtægter hidrørende fra moms.
            
         
               (7)
            
            
               Gennemførelsesafgørelse 2009/1008/EU bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   I gennemførelsesafgørelse 2009/1008/EU foretages følgende ændringer:
   
               1)
            
            
               I artikel 2 ændres datoen »31. december 2012« til »31. december 2015«.
            
         
               2)
            
            
               Følgende artikel indsættes:
               »Artikel 2a
               Enhver anmodning om forlængelse af foranstaltningen i denne afgørelse indgives til Kommissionen senest den 31. marts 2015 og ledsages af en rapport om anvendelsen af denne foranstaltning.«
            
         Artikel 2
   Denne afgørelse får virkning på dagen for meddelelsen.
   Den finder anvendelse fra den 1. januar 2013.
   Artikel 3
   Denne afgørelse er rettet til Republikken Letland.
   
      Udfærdiget i Bruxelles, den 22. januar 2013.
      
         
            På Rådets vegne
         
         M. NOONAN
         
            Formand
         
      
   
   
      (1)  EUT L 347 af 11.12.2006, s. 1.
   
      (2)  EUT L 347 af 24.12.2009, s. 30.